**STATUTTER FOR STIFTELSEN RUDOLF STEINERBARNEHAGEN I ASKER (Stiftet den 20.03.1982, med justeringer 20.01.1984)**

§ 1. Stiftelsens navn er ”Stiftelsen Rudolf Steinerbarnehagen i Asker”.

§ 2. Stiftelsens formål er å støtte arbeidet med å drive en Rudolf Steinerbarnehage på grunnlag av Rudolf Steiner`s antroposofiske og pedagogiske anvisninger, som tar sikte på barnas legemlige, sjelelige og åndelige utvikling.

§ 3. Stiftelsens grunnkapital er kr. 10.000.-

§4. Stiftelsens styre består av 3-5 medlemmer og 1 (en) varamann. Når ett av medlemmene trer ut av styret, utpeker dette sin etterfølger som må godtas av det øvrige styret. De andre medlemmene kan og komme med forslag.

Styret kan kun bestå av personer som er aktive medarbeidere i en Rudolf Steinerbarnehage, eller som på annen måte står i det antroposofiske arbeidet.

Personer tilknyttet den daglige ledelsen i Rudolf Steinerbarnehagen i Asker kan bare velges til styremedlem eller varamann dersom nevnte tilknytning har bestått i minst 6 måneder.

Når ett styremedlem eller varamann fyller 67 år trer vedkommende ut, med mindre samtlige øvrige medlemmer anmoder han/henne om å fortsette. Utover dette tidspunkt fungerer vedkommende i perioder på 3 og 3 år på samme vilkår.

Styret velger selv sin formann.

Styremøte avholdes så ofte det ansees påkrevet, men minst 2 ganger i året. Hvert styremedlem har rett til å forlange at møte avholdes. Innkalling skjer med minst 8 dagers varsel.

Ved beslutninger tilstrebes enstemmighet. Dersom dette ikke oppnås, avgjøres saken med vanlig flertall.

§ 5. Formannen eller to styremedlemmer i fellesskap tegner stiftelsen. Dog kreves underskrift av samtlige styremedlemmer ved større disposisjoner, så som kjøp og salg eller leie av fast eiendom.

§ 6. Styret har ansvaret for barnehagens økonomi og velger kasserer og en revisor som minst fyller kravene til registrering.

Ansettelse og oppsigelse av institusjonens ansatte foretas av lærerkollegiet etter godkjennelse av styret.

§ 7. Dersom endrede forhold av økonomisk eller praktisk art gjør det nødvendig å nedlegge institusjonen, kan styret med 2/3 flertall beslutte at stiftelsen oppheves. Den kapital som måtte være i behold skal i så fall anvendes til et tilsvarende sosialt eller pedagogisk formål, etter særskilte vedtak som krever tilslutning fra samtlige styremedlemmer.

For øvrig tilligger det styret med 2/3 flertall å beslutte omdanning i medhold av stiftelsesloven §§ 35 og 36.

----OoO----